SCN หนาว เสี่ยงโดนบริษัทลูกปตท.แย่งงาน ปิดร่วง 11%
SCN ราคาปิดตลาดอยู่ที่ 8.25 บาท ลบ 1.05 บาท หรือ 11.29% สูงสุด 9.35 บาท ต่ำสุด 7.40 บาท ด้วยมูลค่าซื้อขาย 345.12 ล้านบาท หลังจากความกังวลว่า OGP Energy Solutions ซึ่งเป็นธุรกิจของ PTT จะเข้ามาแข่งกับ SCN ในการขายก๊าซธรรมชาติให้กับลูกค้าโรงงานอุตสาหกรรม
1 ต.ค. 2558

ผู้สื่อข่าวรายงานว่า บริษัท สแกน อินเตอร์ จำกัด (มหาชน) หรือ SCN ราคาปิดตลาดอยู่ที่ 8.25 บาท ลบ 1.05 บาท หรือ 11.29% สูงสุด 9.35 บาท ต่ำสุด 7.40 บาท ด้วยมูลค่าซื้อขาย 345.12 ล้านบาท ราคาปรับตัวลงหลังมีความกังวลว่า OGP Energy Solutions ซึ่งเป็นธุรกิจของ PTT จะเข้ามาแข่งกับ SCN ในการขายก๊าซธรรมชาติให้กับลูกค้าโรงงานอุตสาหกรรม
 
 
 
บล.กรุงศรี ระบุในบทวิเคราะห์ (1 ต.ค) ว่า ราคาหุ้น SCN ที่ปรับตัวลง คาดว่ามาจากความกังวลว่า OGP จะเข้ามาเป็นคู่แข่งของบริษัทในตลาดการให้บริการก๊าซธรรมชาติในอนาคต อย่างไรก็ตาม เชื่อว่าพื้นฐานของ SCN ยังคงแข็งแกร่ง และธุรกิจ iCNG ยังจะสามารถขายก๊าซที่ผลิตจากโรงผลิตทั้งสองได้เต็มกำลังการผลิตได้ในปี 2018 ได้ ดังนั้น จึงยังคงแนะนำให้ซื้อ
โดยคาดว่ากำไรจากการดำเนินธุรกิจหลักจะโตถึง 68% CAGR (2558-61F) ขณะที่ธุรกิจ iCNG มีแนวโน้มเติบโตได้อย่างแข็งแกร่งจากสิทธิบัตรเทคโนโลยี PRS อายุ 15 ปี ซึ่งจะทำให้คู่แข่งเข้ามาแข่งในตลาดนี้ได้ยากภายในระยะเวลาที่ยังได้รับความคุ้มครองจากสิทธิบัตรอยู่ ให้ราคาเป้าหมายปี 2559 แนะนำ “ซื้อ” ราคาเป้าหมาย 17 บาท
* อนึ่ง OGP Energy Solutions Co., Ltd. (“OGP”) เป็นบริษัทลูกของ PTT โดย PTT Retail Business Co., Ltd. (“PTTRB” ซึ่งเป็นบริษัทลูกของ PTT และจะถือหุ้นใน JV 40%) ได้เข้าทำสัญญาตั้ง joint-venture ร่วมกับ Osaka Gas (Thailand) Co., Ltd. (ถือหุ้น 60%) ซึ่งดำเนินธุรกิจหลักเป็น “One-Stop Service” สำหรับการให้บริการก๊าซธรรมชาติแก่ลูกค้าโรงงานอุตสาหกรรม โดย PTT ระบุว่า OGP จะมุ่งเน้นไปที่ลูกค้าอุตสาหกรรมที่ตั้งอยู่ใกล้แนวท่อส่งก๊าซหลัก
 
ด้านบล.ทรีนีตี้ ระบุในบทวิเคราะห์ (1 ต.ค.) ว่า แนะนำ “ซื้อ” SCN ให้ราคาเป้าหมายที่ 17.00 บาทต่อหุ้น โดยมองว่าราคาหุ้นได้สะท้อนความกังวลไปมากแล้ว เนื่องจากธุรกิจหลักที่เกี่ยวเนื่องกับก๊าซอื่นๆ ยังคงดำเนินได้ดีเช่นเดิม
อีกทั้งโครงการปรับปรุงคุณภาพก๊าซ (CO2) ได้เริ่มดำเนินการไปแล้วเมื่อ 22 ก.ย. ที่ผ่านมา โดยโครงการนี้ได้รับการยกเว้นภาษีจาก BOI คาดกำจากโครงการนี้ราว 50-60 ล้านบาทต่อปี อีกทั้งแผนการ M&amp;A ปั๊ม NGV ยังคงดำเนินต่อไป ซึ่งคาดว่าจะเห็นในปี 59